0598.xml
وزیر اعظم محمد نوازشریف سے چیف آف آرمی سٹاف جنرل راحیل شریف کی ملاقات آپریشن ضرب عضب کے بارے موجودہ پیش رفت سے آگاہ کیا پاک فوج سیلاب متاثرین کو ہنگامی ریلیف پہنچانے میں موثر کردار ادا کر رہی ہے۔وزیر اعظم محمد نوازشریف
اسلام آباد ۔ 22 ستمبر (اے پی پی) وزیر اعظم محمد نوازشریف سے چیف آف آرمی سٹاف جنرل راحیل شریف نے یہاں وزیراعظم ہاؤس میں ملاقات کی۔ ملاقات میں جنرل راحیل شریف نے وزیر اعظم کو جاری آپریشن ضرب عضب کے بارے میں بتاتے ہوئے آپریشن کی موجودہ پیش رفت سے آگاہ کیا۔ آرمی چیف نے وزیراعظم کو بتایا کہ پاکستان کی مسلح افواج مادر وطن کے کونے کونے سے دہشت گردوں کا صفایا کر رہی ہیں۔ وزیراعظم محمد نوازشریف نے دفاع وطن کیلئے افواج پاکستان کی قربانیوں کی تعریف کی اور کہا کہ پاک فوج سیلاب متاثرین کو ہنگامی ریلیف پہنچانے میں بھی موثر کردار ادا کر رہی ہے۔ ملاقات کے دوران شمالی وزیرستان کے آئی ڈی پیز کی بحالی کیلئے جامع حکمت عملی کے علاوہ افغانستان میں ہونے والی سیاسی تبدیلیوں کے تناظر میں خطہ کی صورتحال پر بھی تبادلہ خیال کیا گیا۔
APP
22.09.14
0598p.xml
آرمی چیف کی ملاقات‘ ملک کو دہشت گردی سے محفوظ بنانے کیلئے فوج کی قربانیاں قابل تعریف ہیں : وزیراعظم
اسلام آباد (نمائندہ خصوصی + نوائے وقت رپورٹ) وزیراعظم نواز شریف سے آرمی چیف جنرل راحیل شریف نے ملاقات کی۔ ذرائع کے مطابق ملاقات میں آپریشن ضرب عضب اور آئی ڈی پیز کی بحالی سے متعلق امور پر اظہار خیال کیا گیا۔ ملاقات میں دیگر امور بھی زیر غور آئے۔ آرمی چیف نے آپریشن ضرب عضب اور دہشت گردی کے خاتمے کی پیش رفت سے آگاہ کیا۔ وزیراعظم نے کہا کہ پاکستان کو دہشت گردی سے محفوظ بنانے کیلئے افواج کی قربانیاں قابل تعریف ہیں۔ وزیراعظم نے پاکستان کو محفوظ بنانے کیلئے مسلح افواج کی قربانیوں کی تعریف کی۔ آرمی چیف نے کہا کہ مسلح افواج وطن عزیز کو دہشت گردوں سے پاک کرنے کیلئے پیش قدمی کررہی ہیں۔ افغانستان میں سیاسی تبدیلی کے تناظر میں علاقائی صورتحال پر بھی تبادلہ خیال کیا گیا۔ وزیراعظم نے سیلاب متاثرہ افراد کو امداد کی فراہمی میں مسلح افواج کی کوششوں کو سراہا۔ ملاقات میں آپریشن ضرب عضب کے باعث نقل مکانی کرنے والے افراد کی بحالی کیلئے جامع حکمت عملی پر بھی بات چیت کی گئی۔ ذرائع نے بتایا ہے کہ آرمی چیف نے وزیراعظم کو فوج میں اعلیٰ عہدوں پر تعیناتی کے امور کے بارے میں بھی اعتماد میں لیا۔ واضح رہے کہ گزشتہ روز ہی فوج کے سربراہ نے متعدد کور کمانڈرز مقرر کئے ہیں۔
nawa-e-waqt
23.09.14